钦定古今图书集成/方舆汇编/职方典/第1435卷 > 《玉虚洞》
## 钦定古今图书集成/方舆汇编/职方典/第1435卷 > 《玉虚洞》

予寓“韬真洞，与道村老农周游遍览，酷爱东南群峰
杰出烟林之表，丹枫翠嶂，与洞穴相间，晴岚雾霭，变
态无穷，缭绕如城郭，罗列如屏幢，堆叠如囷仓驰驱
车马，上而高室者，下而突灶者浮图，而合其尖者大
圭，而锉其首者，如指日之戈，如倚天之剑，如囊脱之
锥，如垂云之翼，如承露之掌，如威象之齿，如芒星之”
光，如堂阶之设簴业列羽，如坛壝之俎簋尊登，竞巧
效奇，谲怪百出，虽公输之巧，不能琢削，虽龙衍之辩，
不能形容也。每疑其下韬虚孕秀，各有洞府，但不得
其门入耳。村甿陈访者，颇晓通识时人语言，予始叩
之，不肯吐，久乃曰：“此岂无有？但父老戒我勿以告人
耳。”询其故，则曰：“官客来游，吏卒有追呼之扰。若缮桥
道，备薪火，尚有可为。其需物品，备饮食，何其甚也？驱
逐捶詈，虽鸡犬不得宁顾，何益于我哉？”予闻其语而
然之，止不复诘。他日复来，劳以酒，笑指观旁一峰曰：
“此念经窟也。旧有净行讽诵于其石，相去跬步，能可
登乎？”予从之，扪萝而上，由空穴数重至其腰，有岩深
广二丈，可坐卧，外阚东野，如观画图。循缘跻攀，如旋
羚羊之角，如披蜗牛之壳。久之，直彻峰顶而出。凭高
遐瞩，去天尺五，令人有飘然凌云，泠然御风之态。既
而复指其下曰：“此观冲洞也。”复随之从穴而入。其峰
势支分派别，开拓旁午，纡馀屈曲，如列众柱而成室
屋。南北东西，路脉交通，火光四烛，洞唤太虚。俯者仰
者、蟠者、飞者、走者、倚者、负者，皆莹如玉、烂如银也。有
潭碧色。或云：“每枯旱时，云气中蒸，上彻霄汉，如薰炉，
如炊甑，雨必立至。雨止则西风飒然橐籥而入，盖龙
之升降也。”予谓此峰上摩天轮，下控地轴，其中洞然
凝结如玉色，而名曰“念经窟。”观冲洞皆不雅，辄更其
名为玉虚洞云。